b'\n_START_ARTICLE_\nVytautas Reivytis\n_START_PARAGRAPH_\nVytautas Reivytis, (1901\xc2\xa0m. liepos 19 d. Tirk\xc5\xa1liuose\xc2\xa0\xe2\x80\x93 vasario m\xc4\x97n. 1988\xc2\xa0m. Vokietijoje)\xc2\xa0\xe2\x80\x93 naci\xc5\xb3 okupuotos Lietuvos policijos departament\xc5\xb3 vir\xc5\xa1ininkas.\n_START_SECTION_\nBiografija\n_START_PARAGRAPH_\nVytauto Reivy\xc4\x8dio t\xc4\x97vas Stanislovas Reivytis buvo Ma\xc5\xbeeiki\xc5\xb3 kra\xc5\xa1to gerbiamas patriotas, caro policijos kadaise \xc4\xafkalintas._NEWLINE_Nuo 1925\xc2\xa0m. dirbo policijoje. 1928\xc2\xa0m. baig\xc4\x97 Auk\xc5\xa1tesni\xc4\x85j\xc4\x85 Kauno policijos mokykl\xc4\x85. 1930\xc2\xa0m. komandiruotas \xc4\xaf Vokietij\xc4\x85 mok\xc4\x97si d\xc5\xbeiud\xc5\xbeitso ir baig\xc4\x97 Berlyno policijos mokykl\xc4\x85. Sportin\xc4\x99 kov\xc4\x85 d\xc4\x97st\xc4\x97 Kauno policijos mokykloje. Iki 1940\xc2\xa0m. buvo Kybart\xc5\xb3 gele\xc5\xbeinkelio policijos vir\xc5\xa1ininkas. _NEWLINE_Vytautas Reivytis pasi\xc5\xbeym\xc4\x97jo kaip d\xc5\xbeiud\xc5\xbeitsu ekspertas, \xc5\xa1aulys ir Lietuvos aeroklubo narys. Jisai atitiko voldemarinink\xc5\xb3 \xe2\x80\x9eveiklos \xc5\xbemogaus\xe2\x80\x9c \xc4\xafvaizd\xc4\xaf._NEWLINE_Ketvirtajame de\xc5\xa1imtmetyje dirbo informatoriumi Vokietijos \xc5\xbevalgybai - abverui. 1940\xc2\xa0m. sovietams okupavus Lietuv\xc4\x85 pasitrauk\xc4\x97 \xc4\xaf Vokietij\xc4\x85 ir abverui dirbo Stalup\xc4\x97nuose, Rytpr\xc5\xabsiuose. Naci\xc5\xb3 Vokietijai u\xc5\xbepuolus Soviet\xc5\xb3 S\xc4\x85jung\xc4\x85, Vytautas Reivytis vadovavo 100 lietuvi\xc5\xb3, kurie susirinko Klaip\xc4\x97dos kareivin\xc4\x97se. Pirmomis puolimo dienomis daugelis j\xc5\xb3 Lietuvoje u\xc5\xbe\xc4\x97m\xc4\x97 svarbiausius civilin\xc4\x97s vald\xc5\xbeios ir policijos postus. Sudarin\xc4\x97jo s\xc4\x85ra\xc5\xa1us komunist\xc5\xb3 ir jiems prijau\xc4\x8dian\xc4\x8di\xc5\xb3. _NEWLINE_Atvyk\xc4\x99s \xc4\xaf Kaun\xc4\x85 buvo Lietuvos saugumo direktorius. Po 1941 m. liepos 23-24 d. vykusio voldemarinink\xc5\xb3 pu\xc4\x8do prie\xc5\xa1 Lietuvos laikin\xc4\x85j\xc4\x85 vyriausyb\xc4\x99, jau liepos 25 d. Kauno karo komendant\xc5\xabroje dalyvavo tarp\xc5\xbeinybiniame pasitarime su naujuoju komendantu voldemarininku Stasiu Kviecinsku, Kauno burmistru Kaziu Pal\xc4\x8diausku ir Policijos departamento direktoriumi Ignu Tauniu d\xc4\x97l \xc5\xbeyd\xc5\xb3 perk\xc4\x97limo \xc4\xaf Vilijampol\xc4\x97s get\xc4\x85. Kit\xc4\x85 dien\xc4\x85, liepos 26 d. buvo paskirtas Lietuvos policijos departament\xc5\xb3 direktoriumi vietoj Igno Taunio. Juo i\xc5\xa1buvo iki 1944\xc2\xa0m.  1941 m. liepos m\xc4\x97n. gavo \xe2\x80\x9cII kategorijos\xe2\x80\x9d Vokietijos pilietyb\xc4\x99._NEWLINE_1941\xc2\xa0m. rugpj\xc5\xab\xc4\x8dio 16 dien\xc4\x85 Vytautas Reivytis pasiunt\xc4\x97 vietos policijos nuovadoms aplinkra\xc5\xa1t\xc4\xaf, kuriuo liep\xc4\x97 sulaikyti visus \xc5\xbeyd\xc5\xb3 tautyb\xc4\x97s vyrus ir taip pat moteris, pasi\xc5\xbeym\xc4\x97jusias bol\xc5\xa1evikin\xc4\x97je veikloje, pristatyti juos \xc4\xaf susisiekimo punktus, ir surinkus prane\xc5\xa1ti Policijos departamentui.  Anot istoriko Sauliaus Su\xc5\xbeied\xc4\x97lio, tai i\xc5\xa1 tikr\xc5\xb3j\xc5\xb3 buvo nurodymas \xc5\xbeudyti visus \xc5\xbeydus. Jo nuomone, tai laikytina salygine Holokausto Lietuvoje prad\xc5\xbeia._NEWLINE_Vytautas Reivytis ir jam pavald\xc5\xabs policininkai savo nuolankiu tarnavimu naciams daug prisid\xc4\x97jo prie \xc5\xbeudyni\xc5\xb3 organizavimo ir vykdymo. Jo nurodymai buvo vykdomi tiksliai ir nedelsiant. Jisai tur\xc4\x97jo pulkininko laipsn\xc4\xaf, ta\xc4\x8diau raportuodavo da\xc5\xbenai ar net kasdien \xc5\xbeemesniam laipsniui turin\xc4\x8diam leitenantui Joachimui Hamanui, kuris buvo atsakingas u\xc5\xbe Lietuvos provincijos \xc5\xbeyd\xc5\xb3 i\xc5\xa1\xc5\xbeudym\xc4\x85. _NEWLINE_Nuo 1941\xc2\xa0m. rugs\xc4\x97jo buvo lietuvi\xc5\xb3 vie\xc5\xa1osios policijos (Ordnungspolizei) \xc5\xa1tabo vir\xc5\xa1ininkas. Nuo 1941\xc2\xa0m. rugs\xc4\x97jo 15 d. jis buvo lietuvi\xc5\xb3 policijos ry\xc5\xa1i\xc5\xb3 karininkas prie vokie\xc4\x8di\xc5\xb3 tvarkos policijos vado Lietuvoje \xc5\xa1tabo. Policijos \xc5\xbeurnalo atsakingasis redaktorius._NEWLINE_1943\xc2\xa0m. sausio 9 d., buvo apdovanotas naci\xc5\xb3 Vokietijos II klas\xc4\x97s karo nuopeln\xc5\xb3 kry\xc5\xbeiumi su kalavijais. Jisai iki 1944 m. band\xc4\x97 gauti auk\xc5\xa1tesn\xc4\x97s kategorijos naci\xc5\xb3 Vokietijos pilietyb\xc4\x99. _NEWLINE_1944\xc2\xa0m. pasitrauk\xc4\x97 \xc4\xaf Vokietij\xc4\x85. Vokietijoje po karo dirbo Jungtin\xc4\x97s karalyst\xc4\x97s \xc5\xbevalgybos tarnybos 2-ajame skyriuje. 1951\xc2\xa0m. persik\xc4\x97l\xc4\x97 gyventi \xc4\xaf \xc5\xa0kotij\xc4\x85._NEWLINE_Jisai ir jo \xc5\xbemona Antanina tur\xc4\x97jo vien\xc4\x85 s\xc5\xabn\xc5\xb3, Algimant\xc4\x85 Reivit\xc4\xaf, kuris gim\xc4\x97 Kaune, 1943 m. gegu\xc5\xbe\xc4\x97s 29 d. _NEWLINE_Po karo gyveno JAV-ose. Vengdamas OSI \xc4\xafstaigos tyrim\xc5\xb3, i\xc5\xa1vyko gyventi \xc4\xaf Vakar\xc5\xb3 Vokietij\xc4\x85. Ten ir mir\xc4\x97.'